El Pacte Ciutadà contra la Violència de Gènere de Sagunt suma deu noves adhesions en el seu XXI aniversari
22 de novembre 2024

![](/media/l0tpz41n/img_4008_c.jpg?width=850&height=566.6666666666666)

La programació del 25-N de l'Ajuntament de Sagunt va tindre un dels seus punts àlgids en el dia d'ahir amb la celebració del **XXI aniversari del Pacte Ciutadà contra la Violència de Gènere de Sagunt**. Va ser un acte dut a terme al Centre Cultural Mario Monreal en el qual es va reivindicar la lluita contra la violència de gènere i es va reconéixer a les entitats adherides al Pacte. Actualment, amb les 10 noves adhesions, ja sumen un total de 339 entitats.

L'acte va estar conduït per Sergi Juesas, de Camí de Nora i va estar acompanyat de diverses intervencions d'alumnat de l'EPA Miguel Hernández, de l'IES Clot del Moro, de l'IES María Moliner, de l'IES Jaume I i del CIPFP La Laboral. També es van projectar diversos vídeos relacionats amb la violència de gènere.

![](/media/hywhclga/img_3873_c.jpg?width=400&height=267&mode=max) ![](/media/fvcjvhsu/img_3901_c.jpg?width=400&height=267&mode=max)

L'Ajuntament de Sagunt considera prioritari impulsar polítiques integrals que contemplen la prevenció, detecció i erradicació final de les situacions de violència contra les dones de la ciutat. Així mateix, este Pacte és el resultat d'un acord entre la societat civil i l'Ajuntament, que té per objectiu aconseguir un rebuig social de la violència de gènere, així com promoure models alternatius de convivència, en el marc d'una cultura de la pau, per a arribar a una tolerància zero de la violència cap a les dones.

L'alcalde de Sagunt i regidor d'Igualtat, Darío Moreno, va reivindicar en la seua intervenció que l'Ajuntament de Sagunt “al llarg del temps, sempre ha tingut un gran compromís cap a la igualtat” i que això ha sigut possible “perquè hi ha hagut una ciutadania activa i una societat que demandava aquest tipus de polítiques”.

![](/media/yzvpvaod/img_3974_c.jpg?width=273&height=299&mode=max)

Moreno va assegurar que cal denunciar tot tipus de violència, encara que cal posar el focus en la violència de gènere, ja que “ataca a més del 50 % de la nostra societat i, contínuament, genera assassinats”. Enguany ja són més de 40 les dones assassinades, tal com va assegurar el primer edil, “encara que tots sabem que algunes de les víctimes escapen d'eixes dades”. A més, 8 menors han sigut també assassinats. Són dades que, segons l'alcalde de Sagunt, “fan por”. Estos assassinats ocorren “perquè hi ha tota una xarxa de masclisme que encara està dins de la nostra societat”, va afirmar.

Així mateix, el primer edil va reflexionar sobre la violència de gènere en relació amb la DANA que ha afectat part de la Comunitat Valenciana: “Fins i tot en eixes setmanes en les quals només hem estat concentrats a ajudar a eixes persones, eixes ciutats, eixes famílies afectades, hem continuat tenint violència masclista”. En eixa mateixa línia, va defensar haver continuat amb la programació del 25-N i la celebració de l'acte d'aniversari del Pacte.

“Aquest Pacte és clau perquè les entitats que s'adherixen no sols assumisquen una responsabilitat passiva, sinó que és un compromís actiu, de ser un lloc segur per a aquelles dones que necessiten ajuda, de ser un lloc de denúncia, d'intolerància cap a qualsevol tipus de violència”, va manifestar Darío Moreno durant l'acte.

Moreno, va concloure assegurant que, “Encara que el 25 de Novembre continua sent una data trista, també és un dia d'esperança perquè cada vegada hi ha més gent que s'afig a aquest concepte d'intolerància cap a la violència conta les dones”.

![](/media/wxqhnyok/img_3886_c.jpg?width=401&height=267&mode=max) ![](/media/tthfmppk/img_3934_c.jpg?width=401&height=267&mode=max)

La violència de gènere és “una violència específica que naix del sistema patriarcal, el qual establix una relació jeràrquica de poder dels homes sobre les dones”. El mateix pacte informa que la violència contra les dones comprén la violència física i psicològica en la família, la violència en l'àmbit de la comunitat, incloses les violacions, l'abús sexual, la fustigació en el treball i en institucions educatives, el tràfic de dones i la prostitució forçada, la violència física i psicològica perpetrada o tolerada pels Estats allà on esta ocórrega (Plataforma d'Acció de Pequín, 1995).

*   [](http://www.facebook.com/sharer.php?u=https://aytosagunto.es/va/actualitat/el-pacte-ciutada-contra-la-violencia-de-genere-de-sagunt-suma-deu-noves-adhesions-en-el-seu-xxi-aniversari/ "Facebook")
*   [](http://twitter.com/share?url=https://aytosagunto.es/va/actualitat/el-pacte-ciutada-contra-la-violencia-de-genere-de-sagunt-suma-deu-noves-adhesions-en-el-seu-xxi-aniversari/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-pacte-ciutada-contra-la-violencia-de-genere-de-sagunt-suma-deu-noves-adhesions-en-el-seu-xxi-aniversari/ "Linked In")
*   [](mailto:?body=https://aytosagunto.es/va/actualitat/el-pacte-ciutada-contra-la-violencia-de-genere-de-sagunt-suma-deu-noves-adhesions-en-el-seu-xxi-aniversari/)